b'\n_START_ARTICLE_\nVisenso namas\n_START_SECTION_\nIstorija\n_START_PARAGRAPH_\n1925 m. pastatas kito architekto Juan Sierra de Mart\xc3\xadnez buvo renovuotas, i\xc5\xa1pl\xc4\x97stas (kiemo fasadas, sodas), prisilaikant Gaudi stiliaus. I\xc5\xa1platinus Carolinas gatv\xc4\x99, buvo pakeisti \xc4\xaf\xc4\x97jimai namo pirmajame auk\xc5\xa1te, o vietoje buvusi\xc5\xb3 atsirado langai. Pats Gaudi buvo u\xc5\xbesi\xc4\x97m\xc4\x99s \xc5\xa0v. \xc5\xa0eimynos ba\xc5\xbeny\xc4\x8dios projektu ir pritar\xc4\x97 pakeitim\xc5\xb3 planui._NEWLINE_Visenso namas buvo priva\xc4\x8dia nuosavybe iki 2014 m., atveriamas lankytojams tik kart\xc4\x85 metuose, gegu\xc5\xbe\xc4\x97s 22 d., kai minima \xc5\xa1v. Rita. Nam\xc4\x85 nupirkus bankui \xe2\x80\x9eMoraBanc\xe2\x80\x9c, po remonto jis paverstas muziejumi ir tapo prieinamas visuomenei.\n_START_SECTION_\nArchitekt\xc5\xabra\n_START_PARAGRAPH_\nPirmasis namo savininkas M. Visensas tur\xc4\x97jo plyt\xc5\xb3 ir keramini\xc5\xb3 plyteli\xc5\xb3 gamybos \xc4\xafmon\xc4\x99. Namo statybai panaudotos med\xc5\xbeiagos atspind\xc4\x97jo u\xc5\xbesakovo veikl\xc4\x85: neapdirbto akmens ir plyt\xc5\xb3 derinys, spalvotos keramin\xc4\x97s apdailos plytel\xc4\x97s su augaliniais motyvais, i\xc5\xa1d\xc4\x97stytos \xc5\xa1achmatine tvarka. Gaudi panaudojo daug \xc4\xafvairi\xc5\xb3 dekoratyvini\xc5\xb3 element\xc5\xb3: bok\xc5\xa1teliai, erkeriai, balkonai, i\xc5\xa1siki\xc5\xa1\xc4\x99 fasadai. Statinio konstrukciniai ir dekoratyviniai elementai atspindi maur\xc5\xb3 Neo-Mud\xc3\xa9jar architekt\xc5\xabros \xc4\xaftak\xc4\x85, tai ypa\xc4\x8d pastebima vir\xc5\xa1utin\xc4\x97je pastato dalyje, ta\xc4\x8diau statinys papildytas naujomis formomis ir dekoratyviniais elementais. Tai vienas pirm\xc5\xb3j\xc5\xb3 Gaudi modernizmo stiliaus architekt\xc5\xabros darb\xc5\xb3, kuris ry\xc5\xa1kiai kontrastavo su tuo metu vyravusiu eklektizmu. Jau \xc5\xa1iame ankstyvajame darbe Gaudi siek\xc4\x97 sukurti architekt\xc5\xabrin\xc4\xaf ansambl\xc4\xaf, kuriame svarbi kiekviena detal\xc4\x97. Tod\xc4\x97l jis pats suprojektavo originalius a\xc5\xbe\xc5\xabrinius vart\xc5\xb3, balkon\xc5\xb3 u\xc5\xbetvarus, lang\xc5\xb3 grotas, paruo\xc5\xa1\xc4\x97 svetain\xc4\x97s ir r\xc5\xabkomojo interjer\xc5\xb3 eskizus.'